ତଳେ ପକାଇ ଦେଉଛନ୍ତି\nଗୋଟିଏ ସପ୍ତାହ ମଧ୍ୟରେ ଦୁଇଟି ଗୁରୁତ୍ୱପୂର୍ଣ୍ଣ ମାମଲାରେ ଭିନ୍ନ ରାୟ ପ୍ରକାଶ ପାଇବା ପରେ ଦେଶବ୍ୟାପୀ ଆଲୋଡ଼ନ ସୃଷ୍ଟି ହୋଇଛି। ସ୍ବାଧୀନ ଭାରତରେ ସମ୍ଭବତଃ ସବୁଠୁ ବଡ଼ ଭ୍ରଷ୍ଟାଚାର ଭାବେ ...\nତଳେ ପକାଇ ଦେଉଛନ୍ତି\t December 24th, 12:47 PM December 24th, 12:48 PM\nଗୋଟିଏ ସପ୍ତାହ ମଧ୍ୟରେ ଦୁଇଟି ଗୁରୁତ୍ୱପୂର୍ଣ୍ଣ ମାମଲାରେ ଭିନ୍ନ ରାୟ ପ୍ରକାଶ ପାଇବା ପରେ ଦେଶବ୍ୟାପୀ ଆଲୋଡ଼ନ ସୃଷ୍ଟି ହୋଇଛି। ସ୍ବାଧୀନ ଭାରତରେ ସମ୍ଭବତଃ ସବୁଠୁ ବଡ଼ ଭ୍ରଷ୍ଟାଚାର ଭାବେ ପରିଗଣିତ ୨ଜି ସ୍ପେକ୍ଟ୍ରମ ଦୁର୍ନୀତି ମାମଲାରେ ନୂଆଦିଲ୍ଲୀ ସ୍ଥିତ ଏକ ସ୍ବତନ୍ତ୍ର ସିବିଆଇ ଅଦାଲତ ଡିସେମ୍ବର ୨୧ରେ ପୂର୍ବତନ ଟେଲିକମ୍ ମନ୍ତ୍ରୀ ଏ. ରାଜା, ଡିଏମକେ ସୁପ୍ରିମୋ ଏମ. କରୁଣାନିଧିଙ୍କ ଝିଅ ତଥା ରାଜ୍ୟ ସଭା ଏମ୍ପି କାନିମୋଝିଙ୍କ ସମେତ ୧୯ ହାଇପ୍ରୋଫାଇଲ ଅଭିଯୁକ୍ତଙ୍କୁ ନିର୍ଦ୍ଦୋଷ ଘୋଷଣା କରିଥିଲେ। ଏହି ରାୟ ଆସିବା ପରେ ୧ ଲକ୍ଷ ୭୬ ହଜାର କୋଟି ଟଙ୍କାର ମହାଦୁର୍ନୀତିକୁ ପଦାକୁ ଆଣିଥିବା କମ୍ପଣ୍ଟ୍ରୋଲର ଆଣ୍ଡ୍ ଅଡିଟର ଜେନେରାଲ(ସିଏଜି)ଙ୍କ ବିଶ୍ୱସନୀୟତା ଓ ମାମଲାର ତଦନ୍ତ କରୁଥିବା ସିବିଆଇର କାର୍ଯ୍ୟଦକ୍ଷତା ଉପରେ ପ୍ରଶ୍ନବାଚୀ ସୃଷ୍ଟି ହୋଇଛି। କୋର୍ଟଙ୍କ ରାୟ ଯେଭଳି ଭାବେ ପ୍ରକାଶ ପାଇଛି ଲାଗୁଛି ଯେମିତି ବିରାଟ ଆକାରର ଦୁର୍ନୀତି ହୋଇ ନ ଥିଲା। ଅନ୍ୟପକ୍ଷରେ ଗୋଖାଦ୍ୟ ଦୁର୍ନୀତି ମାମଲାରେ ବିହାରର ପୂର୍ବତନ ମୁଖ୍ୟମନ୍ତ୍ରୀ ତଥା ରାଷ୍ଟ୍ରୀୟ ଜନତା ଦଳ (ଆରଜେଡି) ନେତା ଲାଲୁ ପ୍ରସାଦ ଯାଦବଙ୍କୁ ପୁନର୍ବାର ଜେଲ ଯିବାକୁ ପଡ଼ିଛି। ଦୀର୍ଘ ୨୧ ବର୍ଷ ତଳର ଏହି ମାମଲାରେ ରାଞ୍ଚି ସ୍ଥିତ ସିବିଆଇ ଅଦାଲତ ଡିସେମ୍ବର ୨୩ରେ ଲାଲୁଙ୍କ ସହ ଅନ୍ୟ ୧୫ ଜଣଙ୍କୁ ଦୋଷୀ ସାବ୍ୟସ୍ତ କରିବା ପରେ ସମସ୍ତଙ୍କୁ ଜେଲ ପଠାଇ ଦେଇଛି। ଉପରୋକ୍ତ ଦୁଇଟି ଦୁର୍ନୀତିରେ ବ୍ୟାପକ ଆର୍ଥିକ ଅନିୟମିତତା ହୋଇଥିବା ଦେଶବାସୀ ଶୁଣି ଆସିଛନ୍ତି। ୨ ଜି ସ୍ପେକ୍ଟ୍ରମ ନିଲାମ କରାଯିବା ବଦଳରେ କେତେକ କମ୍ପାନୀକୁ ଅହେତୁକ ଅନୁକମ୍ପା ଦେଖାଯାଇ ସ୍ପେକ୍ଟ୍ରମ ଆବଣ୍ଟନ କରାଯାଇଥିବା ଅଭିଯୋଗ ଆସିବା ସତ୍ତ୍ୱେ କିଭଳି କେହି ଦୋଷୀ ହେଲେ ନାହିଁ ତାହା ସମସ୍ତଙ୍କୁ ଆଶ୍ଚର୍ଯ୍ୟ କରିବା ସ୍ବାଭାବିକ। ଅବଶ୍ୟ ଏବେ ଭାଜପାର ରାଜନୈତିକ ଫାଇଦା ସକାଶେ ଏକ ଭିନ୍ନ ମତ ପ୍ରକାଶ ପାଉଛି। କୁହାଯାଉଛି ଏହି ବିଶେଷ ଅଦାଲତଙ୍କ ରାୟ ବିରୋଧରେ ସିବିଆଇ ଉଚ୍ଚ ନ୍ୟାୟାଳୟକୁ ଆବେଦନ କରିବ। ଉଲ୍ଲେଖନୀୟ ବିଷୟ ହେଉଛି ଯେ ୨ଜି ସ୍କାମ୍କୁ ନେଇ ୨୦୧୪ ନିର୍ବାଚନରେ ଗୁରୁତ୍ୱପୂର୍ଣ୍ଣ ରାଜନୈତିକ ଝଡ଼ ସୃଷ୍ଟି ହୋଇଥିଲା। ଏହାର ସୁବିଧା ଉଠାଇ ନରେନ୍ଦ୍ର ଦାମୋଦରଦାସ ମୋଦିଙ୍କ ସରକାର କ୍ଷମତାସୀନ ହୋଇପାରିଥିଲା। ସୂଚନାଯୋଗ୍ୟ ଯେ ୨୦୧୨ ଫେବୃୟାରୀ ୨ରେ ସୁପ୍ରିମକୋର୍ଟ ଏକ ଜନସ୍ବାର୍ଥ ମାମଲାର ଶୁଣାଣି କରି ଏ. ରାଜାଙ୍କ ଅମଳରେ ଆବଣ୍ଟିତ ୧୨୨ଟି ଟେଲିକମ୍ କମ୍ପାନୀର ଲାଇସେନ୍ସ ରଦ୍ଦ କରିଥିଲେ। ପୁନର୍ବାର ସେହି ସ୍ପେକ୍ଟ୍ରମର ନିଲାମ ଭାଜପା ସରକାର ଦ୍ୱାରା କରାଗଲା। ଏହି ନିଲାମର ଫଳାଫଳ ଦେଖିଲେ ସ୍ପଷ୍ଟ ଜଣାପଡ଼ିଲା ଯେ ସିଏଜିଙ୍କ ଦ୍ୱାରା ପୂର୍ବରୁ ଦିଆଯାଇଥିବା ଆନୁମାନିକ ଦୁର୍ନୀତିର ପରିମାଣ ସମ୍ପୂର୍ଣ୍ଣ ଭାବେ କପୋଳକଳ୍ପିତ ଏବଂ ଅସତ୍ୟ। ପୂର୍ବତନ ସିଏଜି ବିନୋଦ ରାଏ ଏଭଳି ରିପୋର୍ଟ ପ୍ରକାଶ କରାଇବାରେ ମୁଖ୍ୟ ଭୂମିକା ନେବା ପଛରେ ଭାଜପାର ହାତ ଥିଲା ଭଳି ଏବେ ଜଣାପଡୁଛି। ସିଏଜି ପଦବୀରୁ ଗଲା ପରେ ୨୦୧୬ରେ ତାଙ୍କୁ ବ୍ୟାଙ୍କ୍ସ ବୋର୍ଡ ବ୍ୟୁରୋର ପ୍ରଥମ ଅଧ୍ୟକ୍ଷ ଭାବେ ଅବସ୍ଥାପିତ କରାଯିବା ଏହା ସ୍ପଷ୍ଟ କରୁଛି। ସେହିଭଳି ଜେନେରାଲ ଭି.କେ. ସିଂ ଏବଂ ଅବସରପ୍ରାପ୍ତ ଆଇଏଏସ୍ ଅଫିସର ଆର୍.କେ. ସିଂ ଭାଜପାକୁ ସାହାଯ୍ୟ କରି ଏବେ ମୋଦିଙ୍କ ମନ୍ତ୍ରିମଣ୍ଡଳରେ ସଦସ୍ୟ ହୋଇପାରିଛନ୍ତି। ଭି.କେ. ସିଂଙ୍କର ସାମାଜିକ କର୍ମୀ ଆନ୍ନା ହାଜାରେଙ୍କ ବୈଠକରେ ଯାଇ ବସିବା ସମ୍ପର୍କରେ ସମସ୍ତେ ଜାଣନ୍ତି। ସ୍ବରାଷ୍ଟ୍ର ମନ୍ତ୍ରଣାଳୟର ପୂର୍ବତନ ସଚିବ ଭାବେ ଆର୍.କେ. ସିଂ ନିର୍ଭୟା ସମେତ ଅନେକ ଘଟଣାରେ ତତ୍କାଳୀନ ସରକାରଙ୍କୁ ବଦ୍ନାମ କରାଇବାରେ ପ୍ରମୁଖ ଭୂମିକା ଗ୍ରହଣ କରିଥିଲେ। ଅନୁରୂପ ଭାବେ ଲାଲୁଙ୍କ ଘଟଣାକୁ ମଧ୍ୟ ଦେଖାଯାଇପାରେ। ଦୁର୍ନୀତି ଶବ୍ଦର ଉଚ୍ଚାରଣ ଶୁଣି ଭାରତର ମୁଷ୍ଟିମେୟ ଲୋକ ଉତ୍ଫୁଲ୍ଲିତ ହୋଇପଡ଼ନ୍ତି। ସତେଯେମିତି ସେମାନେ ଜୀବନରେ ସମ୍ପୂର୍ଣ୍ଣ ଭାବେ ଗଙ୍ଗାଜଳ ଭଳି ପବିତ୍ର। ଲାଲୁଙ୍କର ଏହି ସଜ୍ଜା ପରବର୍ତ୍ତୀ ସମୟରେ ମିଥ୍ୟା ଉପରେ ଆଧାରିତ ହୋଇଛି ବୋଲି ଲୋକଲୋଚନକୁ ଆସିବା ଅସମ୍ଭବ ନୁହେଁ। ଦୁଃଖର ବିଷୟ ହେଉଛି ଯେ ଭାରତର ସବୁ ସଂସ୍ଥା ଏବଂ ପଦବୀକୁ ମଣ୍ଡନ କରୁଥିବା ବ୍ୟକ୍ତିବିଶେଷ ନିଜର ସ୍ବଳ୍ପକାଳୀନ ସୁବିଧା ପାଇଁ ଦେଶର ଦୀର୍ଘମିଆଦୀ କ୍ଷତି ଘଟାଇଦେଉଛନ୍ତି। ଆଜିର ପରିସ୍ଥିତିରେ ଆୟକର ବିଭାଗ, ସିବିଆଇ, ପ୍ରବର୍ତ୍ତନ ନିର୍ଦ୍ଦେଶାଳୟ (ଇଡି), ଆରବିଆଇ ଆଦି ତଥାକଥିତ ସ୍ବାଧୀନ ସଂସ୍ଥା ନିଜର ଭାଇବନ୍ଧୁ କୁଟୁମ୍ବଙ୍କ ସୁବିଧା ପାଇଁ ପଦବୀର ମର୍ଯ୍ୟାଦାକୁ ତଳେ ପକାଇ ଦେଉଛନ୍ତି। ଯାହା ଥରେ ତଳେ ପଡିଲା, ତାହାକୁ ପୁନର୍ବାର ଛିଡ଼ା କରାଇବା ଅସମ୍ଭବ ହୋଇପଡ଼ିବ।
